S Söldnerwäse het au währed dr Mediationsziit floriert. Am 27. Septämber 1803 het dr Napoleon Bonaparte as Konsul vo dr französische Republik e Milidärbündnis mit dr Schwiiz für 25 Johr abgschlosse. Drzue isch e Defensivallianz für 50 Johr cho. S Milidärbündnis het Frankriich ermächdigt, in Friidensziite 16'000 Ma und in Chriegsziite 25'000 Ma aazwärbe. Usserdäm het d Schwiiz Milidärkapitulatione nume no mit Staate us em französische Bündnissystem döfe abschliesse. S Bündnis isch in siine Konditione bedütend schlächter gsi as d Milidärallianze, wo d Schwiizer mit de französische König abgschlosse hai. Bsundrigs het d Schwiiz kei verbilligts französischs Salz meh döfe importiere, sondern het sogar 200'000 Zäntner überdüürts Salz müesse abneh.